### Metsä-ELITE:n kokous 6/2014

# **Aika:** 22.10.2014 klo 9.15–15.30

**Paikka:** MMM, Hallituskatu 3, Apaja

**Osallistujat:** Katja Matveinen-Huju (MMM, pj), Kaisa Junninen (MH, siht.), Saara Lilja-Rothsten (Tapio, siht.), Arto Kammonen (MH), Erkki Eteläaho (METO), Markus Nissinen (MO-liitto Länsi-Suomi), Rauli Perkiö (MH), Pekka Punttila (SYKE), Kimmo Syrjänen (SYKE), Seija Tiitinen-Salmela (SMK, etänä), Tiina Tonteri (Metla), Virpi Sahi (SLL), Maarit Loiskekoski (YM), Lauri Kajander (Luonto-Liitto), Henrik Lindberg (HAMK), Inka Musta (Metry)

**Poissa:** Kari T. Korhonen (Metla)

**Muistio**

1. **Puheenjohtaja avasi kokouksen ja asialista hyväksyttiin** (METELI-mallin käsittely siirrettiin kohdasta 5 kohtaan 3).
2. **Edellisen kokouksen muistio hyväksyttiin.**
3. **METELI-mallin käsittely**

Kaisa Junninen esitteli METELI-taulukkoa.Taulukkoon on nostettu ELITE-taulukossa olevien toimenpiteiden lisäksi edellisen kokouksen työpajan toimenpiteitä. Taulukon työstämistä jatketaan, ja Kaisa tekee kokouksessa käsiteltyyn versioon seuraavat lisäykset/muutokset:

* Heikentyneisiin tekijöihin lisätään ainakin vesitalous, kytkeytyneisyys, maaperä ja palanut puuaines.
* Heikentyneiden rakennepiirteiden tarkastelua ei rajoiteta kangasmetsiin vaan myös lehdot otetaan mukaan.
* Monimuotoisuuden summasarake siirretään kattamaan vain heikentyneet tekijät, ei heikentyneitä luontotyyppejä.

ELITE-työn loppuraporttia varten on kuvattava tarkasti, mitä yksittäisiä toimenpiteitä sisältyy toimenpidekokonaisuuksiin: esim. ”lehtojen hoito” suojelualueella voi sisältää pienaukotusta, lahopuun tuottamista, kuusenpoistoa ja jopa vieraslajien torjuntaa.

Työryhmän jäsenille jaettiin METELI-malliin liittyviä kotitehtäviä seuraavasti:

Ekologisten vaikutusten tarkastelun asteikko: Henrik, Kimmo, Pekka

Ekosysteemipalvelujen tarkastelutapa: Lauri, Virpi

Työllisyystarkastelun menetelmä: Erkki, Markus

Toimenpiteet, pinta-alat ja kustannukset suojelualueilla: Kaisa, Rauli

Toimenpiteet, pinta-alat ja kustannukset valtion talousmetsissä: Arto

Toimenpiteet, pinta-alat ja kustannukset yksityisissä talousmetsissä: Markus, Seija

Toimenpiteet, pinta-alat ja kustannukset yhtiöiden talousmetsissä: Inka

Toimenpidelistaa voi muokata metsänomistajaryhmittäin. Kaisa koordinoi METELI-taulukkon täyttöä, eli Kaisalle lähetetään taulukkoon tehdyt päivitykset. Tavoitteena on, että marraskuun kokouksessa työryhmällä on käsiteltävänä esitäytetty taulukko.

**4. Toimenpiteen vaikutuksen suuruuden arvioiminen (ELITE-talulukko)**

Täytettiin ELITE-taulukkoon toimenpiteillä saavutettavia ekologisia hyötyjä. Keskustelun pohjalta päätetyt arvot ja niiden perustelut on kirjattu suoraan ELITE-Exceliin, ja alle on kirjattu vain muutamia keskeisiä kohtia keskusteluista:

Suojelualueiden toimenpiteet: Mikä on suojelualueilla tehtävien toimenpiteiden ekologinen hyöty, tuovatko mitään lisäarvoa suojelun päälle? Tämä riippuu tarkastelun aikavälistä. Esim. lahopuun tuottaminen lisää lahopuuta, jos aikaväli 10 vuotta, mutta saattaa jopa vähentää lahopuun määrää, jos aikaväli 2050, koska puut eivät ehdi järeytyä ennen kuolemistaan.

=> Metsä-ELITE päätti arvioida toimenpiteillä saavutettavat **ekologiset hyödyt vuoteen 2050 eli 36 vuotta eteenpäin(\***, koska tarkempaa ohjeistusta ei ole annettu. Siihen mennessä vaikutusten pitäisi näkyä, kun taas 2020 olisi liian lyhyt aikaväli. Vaikutusten arvioinnissa on otettava huomioon myös ilman toimenpiteitä heikentyneessä tekijässä tapahtunut muutos: esim. lahopuuta syntyisi OMT-VT -metsissä myös ilman toimenpidettä ”ennallistamispoltto” tai ”puuston luonnontilaistaminen”.

”Arvokkaiden luontokohteiden säästäminen”: Huomioidaan vain ne luontokohteet, joita ei vielä ole säästetty eli jotka tulevat nykytason (lakikohteet) päälle. Seija huomautti, että ”nykytaso” on täysin riippuvaista ympäristötukisopimusten määrästä, mihin puolestaan vaikuttavat valtion budjetti ja neuvontahenkilöstö. Metsälain mukaan maanomistajan ei tarvitse säästää kaikkia metsälakikohteita, vaan ainoastaan 3000 euron edestä (puuston arvo).

”Suojelualueen perustaminen”: Aikaisemmin annetun ohjeen mukaan suojelualueen perustamisen ekologinen hyöty on pitkällä aikavälillä aina lähtötila miinus nykytila, mutta Metsä-ELITE päätti tarkastella tämänkin toimenpiteen vaikutukset 36 vuoden aikavälillä**(\***. Lisäksi oletuksena on, että sekä ”arvokkaat luontokohteet” että perustettavat suojelualueet ovat keskimääräisiä metsiä puustoisempia.

***\*)*** *Kahvitauolla Jussi Päiviseltä saatiin puhelimitse ohje, että ekologiset hyödyt pitäisi tarkastella ”hamaan tulevaisuuteen”. Metsä-ELITE:n näkemyksen mukaan tällaisessa tarkastelussa on kuitenkin ongelma, koska lajit saattavat hävitä sukupuuttoon, mikäli ekologisten hyötyjen realisoituminen (rakennepiirteiden kehittyminen) kestää vuosikymmeniä tai -satoja (esim. toimenpide ”avohakkuualueiden perustaminen suojelualueeksi”). Siksi aikaisemmin kokouksessa päätettyä 36 vuoden tarkastelujaksoa ei lähdetty muuttamaan.*

Poistetaan toimenpidelistalta ”harjumetsien paahdeympäristöjen hoito”, koska se ei vaikuta yhteenkään ELITE-Excelissä tarkasteltavista heikentyneistä tekijöistä. Käsitellään harjumetsät METELI-taulukossa.

Työllisyysvaikutuksia tarkastellaan vasta, kun toimenpiteiden alustava priorisointi on tehty.

Saara pyysi, että työryhmän jäsenet täydentävät ELITE-taulukkoon kirjoitettuja kommenttikenttiä. Saara koordinoi ELITE-taulukon täyttöä, eli Saaralle lähetetään siihen liittyvät päivitykset.

Useat työryhmän jäsenet korostivat ELITE-taulukkoon täytettyihin arvoihin liittyvää epävarmuutta. Lähes jokaiseen lukuun liittyy iso virhemarginaali, joten lopputulos ei tule olemaan kovin luotettava.

**5. Ekosysteemipalvelujen tarkastelu (ELITE-taulukko)**

Suo-ELITE:n taulukosta poimitut ekosysteemipalveluluokat eivät sellaisenaan sovellu metsiin, joten muokattiin luokitusta hieman. Lopullinen jako:

Hiilitase (pyydetään arvio METLAn Tarja Tuomaiselta)

Vedensäätely

Riista

Luonnontuotteet

Puubiomassat

Hyvinvointi, virkistys ja matkailu

Tuki- ja säätelypalvelut

Jokainen luokka sisältää monta eriarvoista alakohtaa, ja lisäksi luokat ovat keskinäiseltä painoarvoltaan erilaisia. Ekosysteemipalveluille voidaan asettaa erilaisia painoarvoja priorisoinnin yhteydessä. Ilmastonäkökulma (hiilitase) pitää nostaa näkyvästi esiin, varsinkin kun se mainitaan erikseen työryhmän toimeksiannossakin. Arvioitiin vaikutukset ELITE-Exceliin (Askel 10).

**6. Muut asiat**

Loppuraportin kirjoittaminen: alatyöryhmät kirjoittavat omalta osaltaan, aikataulu ei ole vielä tiedossa.

**7. Seuraavat kokoukset pidetään to 27.11.2014 ja to 11.12.2014.**

Kaisa laittaa Doodle-kyselyn 2015 kokouspäivämääristä.

**8. Puheenjohtaja päätti kokouksen klo 15:30.**